পর পর দু’দিন জিজ্ঞাসাবাদ। দু’দিনে ১৪ ঘণ্টা সিবিআইয়ের মুখোমুখি হতে হল কলকাতার মেয়র তথা মন্ত্রী শোভন চট্টোপাধ্যায়কে। শুক্রবার সিবিআইয়ের দফতর থেকে বেরিয়ে হাসিমুখে শোভন-জবাব, তিনি কাউকে ‘মিসগাইড’ করেননি। আগামী ৪ অক্টোবর মেয়রের স্ত্রী রত্নাকে হাজিরার জন্য মোটিস পাঠিয়েছে এনফোর্সমেন্ট ডিরেক্টরেট (ইডি)।
নারদ-কাণ্ডে অন্যতম অভিযুক্ত শোভনকে বৃহস্পতিবারের পর এদিনও তলব করেছিল তদন্তকারী সংস্থায়। এদিন সকাল ১১টা নাগাদ তিনি নিজাম প্যালেসে হাজির হন। সিবিআই সূত্রের খবর, দু’দিনে জিজ্ঞাসাবাদে শোভনের বয়ানে কোনও পার্থক্য দেখছেন না তদন্তকারীরা। এদিন মেয়রের দু’জন দেহরক্ষীকেও জিজ্ঞাসাবাদ করা হয়েছে। তদন্তকারীদের দাবি, টাকা নেওয়ার সময় দেহরক্ষীরা ওই ঘরে না-থাকলেও মেয়রের ঘরের বাইরে ছিলেন। সেদিন ছদ্মবেশী সাংবাদিক ম্যাথু স্যামুয়েল শোভনের সঙ্গে দেখা করতে এসেছিলেন কি না, তা দেহরক্ষীদের কাছে জানতে চাওয়া হয়েছিল বলে খবর। যদিও মেয়র বলেন, ‘‘সিবিআইয়ের যা জানতে চাওয়ার জেনেছে। আমি জানি পরিস্থিতি কি! সত্য উদঘাটনের মধ্যে দিয়ে বাস্তব সামনে আসুক।’’
কেন্দ্রীয় তদন্তকারী সংস্থা সূত্রের খবর, প্রথমদিনের জিজ্ঞাসাবাদে টাকা নিয়েছেন কি না বা ম্যাথুকে চেনেন কি না— সেইসব প্রশ্নে শোভন জানিয়েছিলেন, তিনি কিছুই মনে করতে পারছেন না। এদিনের জিজ্ঞাসাবাদের পর তাঁর বয়ানের তেমন কোনও পার্থক্য নেই বলেই খবর। কলকাতার মেয়রের কথায়, ‘‘কোনও মিসগাইড করিনি। বাস্তব অবস্থা জানিয়েছি। যে খুশি হওয়ার হবে, না হলে কী করব!’’
সিবিআই সূত্রের খবর, এদিন দফায় দফায় শোভনকে জিজ্ঞাসাবাদ করেন তদন্তকারীরা। তাঁরা জিজ্ঞাসাবাদের সময় ঘুরিয়েফিরিয়ে টাকা নেওয়ার প্রসঙ্গ তোলেন। ম্যাথুকে কে চেনাতে, নারদের গোপন ক্যামেরা অভিযানের ফুটেজ দেখানো হয় শোভনকে। তাতেও খুব একটা লাভ হয়নি বলেই সিপিআই সূত্রের খবর। শোভনের বয়ান সিবিআই দিল্লিতে পাঠাবে। এক সিবিআই অফিসারের কথায়, ‘‘বয়ান নেওয়া হয়েছে। খতিয়ে দেখা হবে। প্রয়োজন হলে আবার নোটিস পাঠানো হবে।’’
এদিন মন্ত্রিসভার বৈঠক যাওয়ার জন্য শোভন আবেদন জানালেও তা মঞ্জুর করেন সিবিআই। এ নিয়ে মেয়রের বক্তব্য, ‘‘এটা জানিয়েছিলাম। এ জন্য বৃহস্পতিবার দিনটা ফাঁকাও রেখেছিলাম। তাই এসেছিলাম। আজ আবার আসতে বলেছিল। আমি এড়িয়ে যাইনি, এসেছি।’’
শোভনের স্ত্রী রত্নাকে ফের নোটিস পাঠালো ইডি। আগে তলব করা হলেও তিনি এড়িয়ে যান। ইডি সূত্রের খবর, চিকিৎসা জন্য রত্না এক মাস সময় চেয়েছিলেন। তাই আগামী ৪ অক্টোবর তলব করা হয়েছে। সঙ্গে চিকিৎসার নথিও আনতে বলা হয়েছে।